钦定古今图书集成/明伦汇编/官常典/第735卷 > 袁兴
## 钦定古今图书集成/明伦汇编/官常典/第735卷 > 袁兴

按《全椒县志》：“兴，字德兴，以骁勇名里中，闻明太祖渡
江，克太平，往归之。初从攻宣州，奋勇先登，敌皆披靡。
俄被创伤左颊流血，略不为动，接战益力。元帅伯颜
不花见而奇之，且以为言，得赐银碗。继攻蛮子海牙
水寨，破陈也先之众，遂入建康，取宁国。寻从下徽州，
会苗军犯境，战却之。苗复至，大破之乌龙岭下，饮其”
马以还。又从胡左丞攻下兰、谿诸县，破伪吴于五端
门。平章李文忠率师攻东阳，叛将谢再成败走。复与
伪吴合战，生擒其将曹元帅，并获其马，授管军千户。
又攻桐庐、富阳，进克杭州。从永嘉侯下温、台，福建沿
海诸郡，捕“海寇”，至兰秀山，大捷，授武略将军、杭州卫
千户，世袭。从宣德侯曹良臣征曲靖、临安、建水、乌撒、
乌蒙诸郡，平之。败龙海羌，降其众。未几，复叛。兴奋曰：
“蛮夷乃敢尔反侧，吾不生缚此，寇不返也。”遂身先士
卒，与寇逆战，死之。蒙恩赐米帛褒恤，赠明威将军、指
挥佥事，以子英代世袭。